Times of Malta tirraporta li Banif Bank se jbiegħ il-maġġoranza tas-sehem tiegħu f’Malta bħala parti mill-kundizzjonijiet għall-bailout li imponiet l-Unjoni Ewropea s-sena l-oħra fuq il-Portugall. Storja oħra tgħid li l-appartament li biegħ il-Ministru għal Għawdex għal €23,300 is-sena l-oħra, kif ippreżentat fl-aħħar dikjarazzjoni finanzjarja qed iqajjem diversi mistoqsijiet. Skont din id-dikjarazzjoni, il-Ministru Refalo hu s-sid ta’ 21 proprjetà, bil-maġġoranza tagħhom jinsabu f’Għawdex. F’ritratt separat juri t-tim Ingliż ta’ taħt is-17-il sena jiċċelebra r-rebħ tal-kampjonat Ewropew ilbieraħ fl-Istadium Nazzjonali f’Ta Qali wara li rebħu bl-għoti tal-penalties. The Malta Independent tgħid li d-dibattitu finali bejn il-mexxejja tal-partiti qabel l-elezzjoni ta’ nhar is-Sibt li ġej rat liż-żewġ mexxejja tal-partiti l-kbar iżommu ma’ dak li kienu ppreparaw minn qabel, biċ-Chairperson tal-Alternattiva Demokratika Arnold Cassola jgħaddi l-kummenti tiegħu fuq dak li kien qed jingħad. Storja oħra tgħid li l-membru parlamentari Mario Galea talab biex tinfteaħ investigazzjoni wara li pazjenti li jbatu mid-dimensja kienu sfurzati biex jivvutaw. In-Nazzjon f’rapport akkumpanjat b’ritratt tal-Kap tal-Oppożizzjoni u Mexxej tal-Partit Nazzjonalista Simon Busuttil waqt l-attività politika li saret ilbieraħ fin-Naxxar fejn appella biex nhar is-Sibt il-poplu jivvota għall-kandidati kollha tal-Partit Nazzjonalista hekk kif qal li huma kandidati kapaċi, kompetenti u konvinti mill-Unjoni Ewropeja. Bit-titlu “Il-Partit Nazzjonalista jippubblika l-album tal-Qalba”, rapport ieħor jgħid li mal-200 persuna deskritti bħala tal-qalba jew tal-familja, gawdew minn Gvern Laburista billi ngħataw xogħlijiet jew karigi mal-Gvern. l-orizzont tgħid li fl-aħħar dibattitu organizzat mill-Awtorita tax-Xandir bejn il-mexxejja tal-partiti qabel l-elezzjoni tal-parlament ewropew ħareġ biċ-ċar li l-għażla hi bejn Gvern li qed iwettaq il-bidla u l-Opożizzjoni li kapaċi biss toħroġ bin-negattività. Rapport ieħor jgħid li l-Gvern nieda pjan biex fi żmien sena jonqos il-ħin ta’ stennija għall-pazjenti li jmorru fl-Emerġenza tal-Isptar Mater Dei. Dan il-pajn jinkludi fost l-oħrajn il-ħolqien ta’ emerġenza għat-tfal u mistenni jiġi jiswa bejn €800,000 u €1.2 miljun. F’ritratt separat li ttieħed fiċ-ċentru tal-għadd tal-voti fin-Naxxar jgħid li l-ewwel riżultat għall-elezzjonijiet ta’ nhar is-Sibt mistenni joħroġ il-Ħadd għall-ħabta tan-nofs siegħa ta’ waranofsinhar. The Malta Buisiness Weekly tgħid li l-Kamra tal-Kummerċ irrpportat abbuż fil-moviment ħieles tal-affarijiet. Rapport ieħor jgħid li Rig taż-żejt hu fi triqtu lejn in-Nofsinhar ta’ Malta bil-għan li tibda l-esplorazzjoni għaż-żejt.